Folketing
2008-12-16

Kan den person, der er tiltalt for at ville myrde Kurt Westergaard, stadig væk bo få kilometer fra hans adresse? Ja, det kan han. Der er ingen forskel på i dag, og hvad der sker efter denne lovs vedtagelse. Gennem lovarbejdet har vi fået slået fast, hvilke rettigheder en person på tålt ophold har, og der er ganske vide rammer. På trods af skærpet meldepligt og overnatning i Sandholm kan personer på tålt ophold undgå meldepligt i weekenderne, ved sygdom, børnefødselsdage, ved ramadanen eller andre højtider. Selv om en udlænding på tålt ophold skal melde sig dagligt, kan vedkommende resten af dagen foretage sig, hvad han/hun vil. Kontrol med, om man sover i Sandholm, er der ingen af. Det antager vi uden videre at man gør, hvis altså ikke lige Udlændingeservice hører noget andet. Det vil sige, at rundt regnet en tredjedel af året kan en udlænding på tålt ophold undlade at være i Center Sandholm, og på de dage, hvor personen kan være der, kan vedkommende bruge to tredjedele af dagen uden for centeret.